《题叶明府两台交奖卷》
明代·胡应麟

动地欢声彻紫宸，偏从盘错睹经纶。芝兰万室围仙吏，桃李千山照玉人。

舄下青云凫欲化，帘前白日雉偏驯。极知姓字悬当宁，百里那能借凤麟。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。